b'\n_START_ARTICLE_\nKazimieras Gaivenis\n_START_PARAGRAPH_\nKazimieras Gaivenis (1934 m. sausio 18 d. Stu\xc4\x8diuose, Utenos raj. \xe2\x80\x93 2003 m. liepos 11 d. Vilniuje) \xe2\x80\x93 \xc5\xbeymus Lietuvos kalbininkas, vienas \xc5\xbeymiausi\xc5\xb3 lietuvi\xc5\xb3 terminolog\xc5\xb3 ir kalbos kult\xc5\xabrinink\xc5\xb3.\n_START_SECTION_\nBiografija\n_START_PARAGRAPH_\nGim\xc4\x97 netoli Tauragno e\xc5\xbeero, Stu\xc4\x8di\xc5\xb3 kaime, vidutini\xc5\xb3 \xc5\xabkinink\xc5\xb3 \xc5\xa1eimoje. Jis buvo nepriklausomos Lietuvos vaikas ir vis\xc4\x85 gyvenim\xc4\x85 i\xc5\xa1saugojo nepriklausomyb\xc4\x99 nuo politini\xc5\xb3 organizacij\xc5\xb3 ir partij\xc5\xb3. Mok\xc4\x97si \xc5\xa0eimaties prad\xc5\xbeios mokykloje, Tauragn\xc5\xb3 progimnazijoje, Utenos I vidurin\xc4\x97je mokykloje. 1959 m. su pagyrimu baig\xc4\x97 Vilniaus universitet\xc4\x85, filologas ir lietuvi\xc5\xb3 kalbos bei literat\xc5\xabros mokytojas. Be aspirant\xc5\xabros, para\xc5\xa1\xc4\x97 ir 1969 m. apgyn\xc4\x97 daktaro disertacij\xc4\x85 \xe2\x80\x9eSud\xc4\x97tiniai terminai dabartin\xc4\x97je lietuvi\xc5\xb3 kalboje\xe2\x80\x9c (vadovas doc. J. Kruopas).\n_START_SECTION_\nDarbai\n_START_PARAGRAPH_\nPo studij\xc5\xb3 buvo paskirtas \xc4\xaf pirm\xc4\x85 ir vienintel\xc4\x99 savo darboviet\xc4\x99 \xe2\x80\x93 Lietuvi\xc5\xb3 kalbos ir literat\xc5\xabros institut\xc4\x85 (nuo 1990 m. institutams persiskyrus, Lietuvi\xc5\xb3 kalbos institutas). Trumpai dirbo Toponimikos grup\xc4\x97je, o nuo 1959 m. spalio m\xc4\x97n. beveik 44 metus buvo terminologas \xe2\x80\x93 instituto Terminologijos komisijos sekretorius, tos komisijos redaktorius, jaunesnysis mokslinis bendradarbis terminologas, vyresnysis mokslinis bendradarbis, Terminologijos grup\xc4\x97s vadovas. Kartu Terminologijos tarybos prie Moksl\xc5\xb3 akademijos Prezidiumo sekretorius, nuo 1991 m. Terminologijos skyriaus vadovas ir Valstybin\xc4\x97s lietuvi\xc5\xb3 kalbos komisijos narys. 1995\xe2\x80\x932001 m. periodinio leidinio \xe2\x80\x9eTerminologija\xe2\x80\x9c atsakingasis redaktorius._NEWLINE_Prisid\xc4\x97jo rengiant visus svarbiausius XX a. antrojoje pus\xc4\x97je i\xc5\xa1leistus termin\xc5\xb3 \xc5\xbeodynus, o per pastar\xc4\x85j\xc4\xaf de\xc5\xa1imtmet\xc4\xaf \xe2\x80\x93 ir rengiant bei tobulinant termin\xc5\xb3 standartus. Pad\xc4\x97jo ir literat\xc5\xabros, muzikos bei dail\xc4\x97s termin\xc5\xb3 \xc5\xbeodyn\xc5\xb3 reng\xc4\x97jams. I\xc5\xa1skirtinis yra paskutinis jo terminologijos veiklos, patyrimo ir min\xc4\x8di\xc5\xb3 apibendrinamasis veikalas \xe2\x80\x9eLietuvi\xc5\xb3 terminologija: teorijos ir tvarkybos metmenys\xe2\x80\x9c. 2001 m. vasario 28 d. i\xc5\xa1\xc4\x97jo \xc4\xaf pensij\xc4\x85.'